РЕГЛАМЕНТ (ЕС) 2022/2002 НА КОМИСИЯТА

от 21 октомври 2022 година

за изменение на Регламент (ЕО) № 1881/2006 по отношение на максимално допустимите количества за диоксини и диоксиноподобни PCB в някои храни

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕИО) № 315/93 на Съвета от 8 февруари 1993 г. за установяване на общностни процедури относно замърсителите в храните (1), и по-специално член 2, параграф 3 от него,

като има предвид, че:

(1) С Регламент (ЕО) № 1881/2006 на Комисията (2) се определят максимално допустими количества за някои замърсители в храните, включително диоксини и диоксиноподобни полихлорирани бифенили (PCB).

(2) През 2018 г. Европейският орган за безопасност на храните („Органът“) прие научно становище относно рисковете за здравето на животните и общественото здраве, свързани с наличието на диоксини и диоксиноподобни PCB във фуражите и храните (3). Органът установи допустим седмичен прием от 2 pg TEQ (токсична еквивалентност)/kg телесно тегло/седмица за сумата от диоксини и диоксиноподобни PCB. Въз основа на предоставените данни за случаи на наличие оценките на хроничната експозиция на човека на диоксини и диоксиноподобни PCB чрез храната показват значително превишаване на допустимия седмичен прием за популациите от всички възрастови групи.

(3) В своето научно становище Органът препоръча да бъдат повторно оценени зададените от СЗО фактори за токсична еквивалентност (WHO2005-TEF) с цел да бъдат взети предвид новите данни от изпитвания in vivo и in vitro, по-специално що се отнася до PCB-126.

(4) Понастоящем Световната здравна организация (СЗО) извършва преглед на стойностите на WHO2005-TEF, който се очаква да приключи през 2023 г.

(5) До приключването на този преглед и с цел междувременно да се осигури високо равнище на защита на здравето на човека, е целесъобразно да се установят максимално допустими количества за диоксини и за сумата от диоксини и диоксиноподобни PCB за храни, които все още не са обхванати от законодателството на Съюза и за които наскоро в базата данни на Органа са предоставени данни за случаи на наличие, като например месо и месни продукти от кози, коне, зайци, диви свине, пернат дивеч, елен или сърна, както и черен дроб от кози, коне и пернат дивеч. Целесъобразно е също така да се разшири обхватът на установеното максимално допустимо количество за кокоши яйца, така че то да обхване яйцата от всички видове домашни птици, с изключение на гъски.

(6) Освен това, като се има предвид, че се консумира не само мускулно месо от крайниците на крабове и крабоподобни ракообразни, но и мускулно месо от корема на такива ракообразни, и по-специално на мъхнат рак, е целесъобразно максимално допустимите количества да се прилагат и за мускулното месо от корема на тези ракообразни.

(7) Освен това, като се вземат предвид предоставените данни за случаи на наличие и необходимостта да се гарантира високо равнище на защита на здравето на човека, по-специално за уязвимите групи от населението, е целесъобразно отсега да се намалят максимално допустимите количества за диоксини и за сумата от диоксини и диоксиноподобни PCB в мляко и в млечни продукти.

(8) Поради това Регламент (ЕО) № 1881/2006 следва да бъде съответно изменен.

(9) Следва да се предвиди разумен период, през който да се даде възможност на стопанските субекти в хранителната промишленост да се адаптират към максимално допустимите количества, установени в настоящия регламент.

(10) Като се има предвид дългият срок на годност на някои храни, обхванати от настоящия регламент, следва да се разреши храните, които са били законно пуснати на пазара преди датата на прилагане на настоящия регламент, да останат на пазара.

(11) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложението към Регламент (ЕО) № 1881/2006 се изменя в съответствие с приложението към настоящия регламент.

Член 2 Посочените в приложението храни, които са законно пуснати на пазара преди 1 януари 2023 г., могат да останат на пазара до изтичане на техния срок на минимална трайност или срок на годност.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 1 януари 2023 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 21 октомври 2022 година. За Комисията Председател Ursula VON DER LEYEN

(1) ОВ L 37, 13.2.1993 г., стр. 1.

(2) Регламент (ЕО) № 1881/2006 на Комисията от 19 декември 2006 г. за определяне на максимално допустимите количества на някои замърсители в храните (ОВ L 364, 20.12.2006 г., стр. 5).

(3) Scientific Opinion on the risk for animal and human health related to the presence of dioxins and dioxin-like PCBs in feed and food (Научно становище относно риска за здравето на животните и хората, свързан с наличието на диоксини и диоксиноподобни PCB във фуражите и храните). EFSA Journal (Бюлетин на ЕОБХ 2018;16(11):5333, 331 стр. https://doi.org/10.2903/j.efsa.2018.5333